**Улсын Их Хурлын 2013 оны намрын ээлжит чуулганы Төсвийн байнгын**

**хороо, Байгаль орчин, хүнс, хөдөө аж ахуйн байнгын хорооны 2014 оны 1 дүгээр сарын 15-ы өдөр /Лхагва гараг/-ийн хамтарсан хуралдааны**

**гар тэмдэглэл**

Төсвийн байнгын хорооны дарга Ц.Даваасүрэн ирц, хэлэлцэх асуудлын дарааллыг танилцуулж хуралдааныг даргалав.

Хамтарсан хуралдаанд ирвэл зохих 33 гишүүнээс 20 гишүүн ирж, 60.6 хувийн ирцтэйгээр 9 цаг 40 минутад Төрийн ордны “А” танхим эхлэв.

***Чөлөөтэй:*** *Н.Батбаяр, Ч.Улаан, Я.Содбаатар;*

***Өвчтэй:*** *Р.Амаржаргал, О.Баасанхүү, Ж.Энхбаяр;*

***Тасалсан:*** *Д.Арвин, Су.Батболд, Б.Бат-Эрдэнэ, Ц.Дашдорж, Б.Наранхүү, Д.Хаянхярваа, Ч.Хүрэлбаатар.*

***Нэг. Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулийн төсөл болон Газар тариалангийн үйлдвэрлэлийн тогтвортой хөгжлийг хангах тухай тогтоолын төсөл***

Хуралдаанд Улсын Их Хурлын Төсвийн байнгын хорооны ажлын албаны ахлах зөвлөх Ё.Мөнхбаатар, зөвлөх Ё.Энхсайхан, Байгаль орчин, хүнс, хөдөө аж ахуйн байнгын хорооны ажлын албаны зөвлөх Я.Хишигт нар байлцав.

Хэлэлцэж буй асуудалтай холбогдуулан Үйлдвэр, хөдөө аж ахуйн сайд Х.Баттулга, Үйлдвэр, хөдөө аж ахуйн яамны Төрийн нарийн бичгийн дарга Х.Золжаргал, тус яамны Стратеги төлөвлөлтийн газрын дарга Л.Чой-Иш, Газар тариалангийн бодлогын хэрэгжилтийг зохицуулах газрын дарга Ц.Ринчинсэнгээ, Татварын ерөнхий газрын дэд дарга А.Энхболд, Гаалийн ерөнхий газрын дэд дарга Ц.Уугангэрэл, Сангийн яамны орлогын хэлтсийн дарга Э.Батбаяр нарын бүрэлдэхүүнтэй ажлын хэсэг оролцов.

Улсын Их Хурлын гишүүн Д.Дэмбэрэл, Ё.Отгонбаяр, А.Бакей, Ц.Цолмон нар санал хэлэв.

**Ц.Даваасүрэн:** 1.Гаалийн албан татвараас чөлөөлөх тухай хуулийн төслийг Улсын Их Хурлын нэгдсэн чуулганаар хэлэлцэн батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

2. Нэмэгдсэн өртгийн албан татвараас чөлөөлөх тухай хуулийн төслийг Улсын Их Хурлын нэгдсэн чуулганаар хэлэлцүүлж батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

Байнгын хорооны дарга Ц.Даваасүрэн Улсын Их Хурлын гишүүн Л.Эрдэнэчимэгийн гаргасан 1000 тонн хивэг экспортод гаргахгүйгээр дотоодын сүүний фермүүдэд өгөх гэсэн саналыг протоколд тусгахаар тогтов.

Улсын Их Хурлын гишүүн С.Баярцогт энэ хууль батлагдсантай холбогдуулан Үйлдвэр, хөдөө аж ахуйн яам орж ирж байгаа боомтын мэдээлэл, тодорхой гурилын үйлдвэрүүд дээр ирж байгаа будааны мэдээллийн дүнг сар тутам тооцож авч байх саналыг ***протоколд тэмдэглүүлэв.***

Улсын Их Хурлын гишүүн Ж.Эрдэнэбат цаашдаа бодлогын бичиг баримт нь гарч байх ёстой гэсэн санал хэлэв.

*Төсвийн байнгын хорооны дарга Ц.Даваасүрэн Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төсөлтэй холбогдон гарсан зарчмын зөрүүтэй саналын томьёоллоор санал хураалт явуулав.*

Улсын Их Хурлын гишүүн Ц.Цолмон, А.Бакей нарын гаргасан найруулгын шинж чанартай зарчмын зөрүүтэй саналын томьёоллоор санал хураалгая.

Улсын Их Хурлын гишүүн Д.Дэмбэрэл энэ тогтоолын нэрийг “хөтөлбөр” гэж өөрчилж, Засгийн газар хөтөлбөртөө Улсын Их Хурал, хоёр Байнгын хороон дээр гарсан саналуудыг тусгасан байх гэсэн санал гаргасныг ***протоколд тэмдэглүүлэв.***

**Ц.Даваасүрэн:** 1.Улсын Их Хурлын гишүүн Ц.Цолмон, А.Бакей нарын гаргасан тогтоолын төслийн нэрийг “Газар тариалангийн үйлдвэрлэлийг эрчимжүүлэх хөтөлбөрийн тухай” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн 2/3-ын саналаар дэмжигдлээ.

2.Улсын Их Хурлын гишүүн Ё.Отгонбаярын гаргасан тогтоолын төслийн 1 дүгээр заалтад бордоо, ургамал хамгааллын бодисын хангалтыг нэмэгдүүлэх, таримлын зохистой сэлгээг нэвтрүүлэх замаар хөрсний үржил шимийг сайжруулах. Газар тариалан, мал аж ахуйн хөгжлийн бодлогын уялдааг хангах гэсэн найруулгын өөрчлөлт оруулах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 5

Бүгд 19

Гишүүдийн 2/3-ын саналаар дэмжигдлээ.

3. Улсын Их Хурлын гишүүн Г.Баярсайханы гаргасан тогтоолын төслийн 1 дэх заалтыг “хөтөлбөр боловсруулах” гэснийг “бодлого, хөтөлбөрийг боловсруулах” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 5

Бүгд 19

Гишүүдийн 2/3-ын саналаар дэмжигдлээ.

4. Улсын Их Хурлын гишүүн А.Бакейгийн гаргасан тогтоолын төслийн 1 дэх заалтын “талбайн эзэмшилд” гэснийг “газрын өмчлөл, эзэмшил” гэж өөрчилж найруулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 6

Бүгд 19

Гишүүдийн олонхын саналаар дэмжигдлээ.

Улсын Их Хурлын гишүүн А.Бакей, Ц.Цолмон нарын гаргасан найруулгын шинж чанартай өөрчлөлт байна. Тогтоолын төслийн 1 дэх заалтын зорилгоор гэсний дараа “газар тариалангийн салбарт бүтээгдэхүүний гэсний өмнөх “газар тариалангийн” гэснийг хасах саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 5

Бүгд 20

Гишүүдийн олонхын саналаар дэмжигдлээ.

Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төслийг нэгдсэн чуулганы хуралдаанаар оруулж батлуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 16

Татгалзсан 4

Бүгд 20

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Г.Баярсайхан танилцуулахаар тогтов.

*Хамтарсан хуралдаан 10 цаг 30 минутад өндөрлөв.*

**Тэмдэглэлтэй танилцсан:**

БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ ДАРГА Г.БАЯРСАЙХАН

ТӨСВИЙН БАЙНГЫН ХОРООНЫ ДАРГА Ц.ДАВААСҮРЭН

**Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

**УЛСЫН ИХ ХУРЛЫН 2013 ОНЫ НАМРЫН ЭЭЛЖИТ ЧУУЛГАНЫ ТӨСВИЙН БАЙНГЫН ХОРОО, БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 2014 ОНЫ 1 ДҮГЭЭР САРЫН 15-Ы ӨДРИЙН ХАМТАРСАН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Даваасүрэн:** -Төсвийн байнгын хороо болон Байгаль орчин, хүнс, хөдөө аж ахуйн байнгын хорооны хамтарсан хуралдааныг эхлүүлье.

Хуралдааны ирцийг та бүхэнд танилцуулъя. Ирцээ аваад ирээрэй.

Төсвийн байнгын хороо: Ц.Даваасүрэн, С.Баярцогт, Б.Болор, С.Ганбаатар, Д.Дэмбэрэл, М.Зоригт, Ц.Цолмон, Я.Санжмятав, М.Сономпил, Д.Эрдэнэбат /нэг Эрдэнэбат ирээгүй байна/ ингээд 10, 52.6 хувийн ирцтэй байна, Төсвийн байнгын хороо.

Байгаль орчны байнгын хороог танилцуулъя. Г.Баярсайхан, А.Бакей, Б.Гарамгайбаатар, Ц.Оюунгэрэл, Ц.Цолмон, Д.Эрдэнэбат, Л.Эрдэнчимэг, Ж.Энхбаяр гээд. Болорчулуун гишүүн ороод ирлээ. Ингээд 10, 52.6.

Өнөөдрийн хамтарсан хуралдаанаар хэлэлцэх асуудлыг та бүхэнд танилцуулъя. Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай болон Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төслүүдийн эцсийн хэлэлцүүлэг байна.

Хэлэлцэх асуудлаар саналтай гишүүн байна уу?

-Алга байна. Хэлэлцэх асуудалдаа оръё.

Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулийн төсөл болон Газар тариалангийн үйлдвэрлэлийн тогтвортой хөгжлийг хангах тухай тогтоолын төслийн хэлэлцүүлэг Байнгын хороодоор хэлэлцэгдээд, нэгдсэн чуулганаар мөн хэлэлцэгдээд, олонхын дэмжлэг авсан саналуудыг тусгаад та бүхэнд тараасан байгаа.

Нэгдсэн хуралдаанаар анхны хэлэлцүүлэг явуулах үед төслийн зарим зүйл, заалтыг гүйцээн боловсруулах асуудлаар ямар нэг санал гараагүй. Эдгээр хуулийн төслүүдтэй холбогдуулаад ямар нэгэн асууж, тодруулах зүйл гишүүдэд байна уу?

-Дэмбэрэл гишүүн, Отгонбаяр гишүүн, Бакей гишүүн, Цолмон гишүүн. Саналаа хэлье.

**Д.Дэмбэрэл:** -Баярлалаа. Та бүхэнд өглөөний мэнд дэвшүүлье. Энэ Гаалийн албан татвар, Нэмэгдсэн өртгийн албан татвараас чөлөөлөх тухай хуулийн төсөлд 100 мянга хүртэлх тонн хүнсний улаанбуудайг, тэгээд 20 мянган тонн хүртэлх үрийг импортлох гаалийн татвараас чөлөөлье гэж. Ингээд нийлээд 120 мянга болж байгаа юм уу? Энэ 100 мянга дотроо үрийн буудайг импортоор авах чинь багтаж байгаа юм биш үү? Томьёологдсон байдлыг хараад байхад нийтдээ явсаар байгаад 120 мянга болж байгаа юм шиг. Гэтэл гол гараад байсан саналууд маань харин 100 мянгаа багасгах талаар явах нь бодлогын хувьд ашигтай юм гэж. Ялангуяа газар тариаланчдыг хэтэрхий их улаанбуудай гаднаас оруулж байна гэдэг асуудал гарах юм бол тариаланчдын идэвх сонирхлыг бууруулах, яваадаа тариалалт татрах ийм байдалд хүргэж болзошгүй бодлого бий болчихно гэдэг үүднээс хандсан байх.

Энэ үүднээс аваад үзвэл дахиад Улсын Их Хурал бол үүнийг бараг 40, 50 мянга хүртэл бууруулах нь зүйтэй юм гэсэн бодлого явж байснаа одоо 120 мянга болоод байгаа юм шиг хуулийн төсөл маань ингэж харагдаад байна. Энэ зүгээр найруулгын шинжтэй юмнаас болоод ингэж харагдаад байна уу, үнэхээр 120 мянгад хүргэх гээд байгаа юм уу?

**Ц.Даваасүрэн:** -Би ажлын хэсгийг танилцуулъя. Үйлдвэр, хөдөө аж ахуйн сайд Х.Баттулга, Үйлдвэр, хөдөө аж ахуйн яамны Төрийн нарийн бичгийн дарга Х.Золжаргал, тус яамны Стратеги төлөвлөлтийн газрын дарга Л.Чой-Иш, мөн тус яамны Газар тариалангийн бодлогын хэрэгжилтийг зохицуулах газрын дарга Ц.Ринчинсэнгээ, Татварын ерөнхий газрын дэд дарга А.Энхболд, Гаалийн ерөнхий газрын дэд дарга Ц.Уугангэрэл, Сангийн яамны орлого, хэлтсийн дарга Э.Батбаяр нар оролцож байна.

Баттулга сайдаас сая асуугаад байх шиг байна. 100 мянга дотроо үрийн 20 мянгаа багтаагаад явчхаж болох юм биш үү? Хэтэрхий их хэмжээний будаа импортолсноос болоод дотоодын газар тариалангийн үйлдвэрт сөргөөр нөлөөлөх юм биш үү гэдэг асуултад хариулъя.

**Х.Баттулга:** -Энэ 100 гэдэг тоог бид нар бас Их Хурал дээр тайлбарласан, Байнгын хороон дээр тайлбарлаж байсан. Ерөнхийдөө хураасан буудай, нөөцийн буудай, хэрэглээ, ингээд тооцоон дээрээс гарч ирж байгаа юм. Түрүүн бид нар хэлж байсан. Энэ жилийн ургац хураалтад үндсэндээ 40 мянга орчим тонн улаанбуудайг баланстайгаа харьцуулахад алдсан. Ерөнхийдөө гурилан бүтээгдэхүүний хэрэглээ маань жил болгон өсөж байгаа. Хүн амын өсөлттэй холбоотой байгаа.

Нөгөө талдаа валютын ханшийн зөрүүнээс болоод импортоор оруулж ирж байгаа гурилан бүтээгдэхүүн ирж багасаад байгаа юм. Тэгээд ерөнхийдөө бид нар ялангуяа мах, гурил хоёр бол монгол хүний гол хүнсний хэрэглээ байдаг. Инфляцад их нөлөөлдөг учраас энэ тоог гаргаж ирсэн юм. Ерөнхийдөө гурилан хэрэглээ ихсэж байгаа. 20 мянга бол хэлэлцэж байх явцад гишүүдээс гарсан. Ерөнхийдөө үүндээ хамт 20 мянган тонн үрийн буудай оруулаад ирээч ээ гэж. Энэ бол зөв санаа байсан. Сүүлийн 10 гаруй жил үр дээр төрөөс дэмжлэг нэг их хүчтэй орж ирж байгаагүй юм. Ийм тооцоо юм.

**Ц.Даваасүрэн:** -Тодруулъя.

**Д.Дэмбэрэл:**  -Нийлээд 120 мянга болж байгаа юм уу?

**Ц.Даваасүрэн:** -Нийлээд 120.

-Отгонбаяр гишүүн.

**Ё.Отгонбаяр:** -Баярлалаа. Би Газар тариалангийн үйлдвэрлэлийн тогтвортой хөгжлийг хангах тухай тогтоолын төсөл дээр санал хэлэх гэсэн юм. Тогтоолын төслийг ер нь дэмжиж байгаа юм. Тэгээд энэ тогтоол гарах гэж байгаатай холбогдуулаад бас манай Булган аймгийн тариаланчдын холбоо саяхан хуралдаад тэгээд цаашдаа газар тариалангийн үйлдвэрлэлийн тогтвортой хөгжлийг хангахын тулд бордоо, ургамал хамгааллын бодисын хангалтыг нэмэгдүүлэх, таримлын зохистой сэлгээг нэвтрүүлэх замаар хөрсний үржил шимийг хамгаалах, сайжруулах, дэвшилтэт технологид нийцсэн техник, тоног төхөөрөмжийн шинэчлэлийг хийх, буудайн тариалалтыг дэмжих зорилгоор урамшууллын оновчтой хэлбэрийг тогтоож, захиалгын сүлжээг бий болгох, үрийн сортын шинэчлэлийн бодлогыг хэрэгжүүлэх, газар тариалан, мал аж ахуйн хөгжлийн бодлогыг уялдуулах гэсэн ийм санаанууд энэ тогтоолд сууж өгвөл зүйтэй байна гэсэн саналыг гаргасан. Тэгээд тогтоол санаачлагчтай ярьж байгаад давхардсан саналуудыг нь хасаад саналын томьёолол Байнгын хороонд хүргүүлсэн байгаа юм. Найруулгын чанартайгаар санал хураагаад тогтоолд тусгаж өгнө үү гэж хүсэж байна.

**Ц.Даваасүрэн:** -Би ингээд Гаалийн, Нэмэгдсэн өртгийн тогтоолын төсөл дээр тус тусад нь санал хураалт явуулна. Тэгэхэд зарчмын зөрүүтэй саналын томьёоллоор хураалгачихъя.

-Бакей гишүүн.

**А.Бакей:** -Энэ гурван тогтоолыг хамтад нь хэлэлцэж байгаа юу, тус тусад нь уу?

**Ц.Даваасүрэн:** -Санал хураалт тус тусдаа явагдана, хэлэлцэхдээ хамтад нь хэлэлцэж байна. Санал хураалт явахдаа тус тусдаа.

**А.Бакей:** -Газар тариалангийн үйлдвэрлэлийн тогтвортой хөгжлийг хангах тухай тогтоолын төсөл байна. Энэ дээр хугацааны хувьд 2013 оны намрын ээлжит чуулганаар хэлэлцүүлэхээр даалгаж байгаа юм байна. Одоо завсарлахад тун бага хугацаа үлдэж байна. Тэгэхээр амжих уу, үгүй юу гэдэг асуудал байна. Хугацааны хувьд. Үүнийг нэг анхаараач.

Хоёрдугаарт, найруулгын шинжтэй. Газар тариалан гэдэг үг лав л дөрөв, тав дахин давтагдсан байна. Энэ ганцхан өгүүлбэртэй тогтоолд. Тийм учраас би “зорилгоор” гэдгийн дараах “газар тариалангийн салбарт” гэдгийг хасах хэрэгтэй байна. “Бүтээгдэхүүний борлуулалтыг” гэдгийн өмнөх “газар тариалангийн” гэдгийг бас ядаж тэр хоёр үгийн давталтыг хасмаар байна. Угаасаа ойлгомжтой байна.

Нөгөө Гаалийн болоод Нэмэгдсэн өртгийн татвараас чөлөөлөх тогтоолын хувьд бол заавал улирлын нөөц бүрдүүлэх гэж, “улирлын” гэж тодотгох шаардлага байгаа юм уу? Зүгээр нөөц бүрдүүлэх юм биш үү? Үүнийг асууж байгаа юм. Хугацааны хувьд амжих уу, улирлын нөөц гэж байх нь зөв үү, буруу юу гэж.

**Ц.Даваасүрэн:** -Санал хураалтыг тусад нь явуулчихна.

**Г.Баярсайхан:** -Газар тариалангийн үйлдвэрлэлийн тогтвортой хөгжлийг хангах тухай тогтоолын төслийг 2013 оны намрын ээлжит чуулганаар хэлэлцүүлэхийг үүрэгдэж байна. Тэгэхээр өчигдөр манай Байнгын хороо хуралдсан байгаа. Байнгын хороогоор бол Монгол улсын үйлдвэр, хөдөө аж ахуйн талаар төрөөс баримтлах бодлогыг шинэчлэх зайлшгүй шаардлагатай гэдэг зүйлийг манай Байнгын хорооны гишүүд бас байр сууриа илэрхийлсэн байгаа. Энэ утгаараа тус төрөөс баримтлах бодлогыг боловсруулж, боловсронгуй болгох ажлын хэсэг байгуулаад, мөн энэ 2013 оны намрын ээлжит чуулганы хугацаанд бас Их Хурлаар хэлэлцүүлэх нь зүйтэй гэдэг байр суурийг илэрхийлсэн байгаа.

**Ц.Даваасүрэн:** -Тодруулах юм уу?

-Бакей гишүүн.

**А.Бакей:** -Нөөцийг “улирлын нөөц” гэж тодотгох шаардлага заавал байгаа юу?

**Х.Баттулга:** -Тэр бараг байхгүй дээ. Ерөнхийдөө орж ирж байгаа хэмжээ нь бид нар хэрэв Их Хурлаар батлагдвал сарын 20-30 мянган тоннын тусгай вагоноор орж ирдэг тийм график байдаг юм билээ. Тусгай вагоныхон эргээд, тэгээд сар, сараар ороод ирэхээр тийм тооцоо гарсан. Тэгэхээр яг улирлын гээд бөөнөөрөө орж ирэх биш учраас ерөнхийдөө л 2014 оны нөөцийн гээд.

**А.Бакей:** -Тэгвэл “улирлын” гэдэг үг илүү юм байна.

**Ц.Даваасүрэн:** -Найруулгын санал дээр саналаа оруулчхаарай.

-Цолмон дарга.

**Ц.Цолмон:** -Эртээдийн хэлэлцүүлгийн үеэр би ярьж байсан. Тогтоолын төслийн нэр нь зохимжгүй байгаа юм. Агуулгатайгаа таарахгүй. Хөгжлийн тухай тогтоол гаргаад байгаа юм. Одоогийн бид нарын гаргаж байгаа бол хөтөлбөр боловсруулах л үүрэг өгч байгаа шүү дээ. Тэгэхээр тэр томьёоллоор нь хийвэл яасан юм бэ гэсэн саналтай байгаа юм. Тэгээд дараа нь гаргахдаа бид нар тогтвортой хөгжлийн тухай тогтоол гаргана. Одоо бол хөтөлбөр боловсруулах даалгаврыг л өгч байгаа шүү дээ. Тэгэхээр “Газар тариалангийн үйлдвэрлэлийг эрчимжүүлэх хөтөлбөрийн тухай” гэж нэрлэвэл яасан юм бэ гэсэн саналтай байгаа юм.

**Г.Баярсайхан:** -Ер нь Газар тариалангийн үйлдвэрлэлийн тогтвортой хөгжлийг хангах тухай дээр тантай санал нэг байна. Тэртэй тэргүй дотор талд нь үүрэгдэж байгаа зүйлд хөтөлбөр боловсруулах гэсэн байгаа шүү дээ. Тэгэхээр “хөгжлийг хангах хөтөлбөр” гээд, дээр нь “хөтөлбөр” гэдэг үг нэмээд оруулах нь зүйтэй гэж бодож байна.

**Ц.Даваасүрэн:** -Баярцогт гишүүн.

**С.Баярцогт:** -Хууль дээр ийм санал байгаа юм. Улирлын нөөц бүрдүүлэх гэдэг үг бол заавал байх хэрэгтэй. Яагаад гэвэл энэ нь өөрөө 6 сарын 1-ний дотор орж ирэх ёстой. Тэгээд гурилын үйлдвэрүүд нь тэр будаагаа бүгдийг нь тээрэмдээд гурил болгох ёстой. Тэгэхгүй бол зүгээр хамаагүй ингээд нөөцлөөд байх юм бол намрын тариа хураалт болоход будааны үнэ дээр асуудал үүснэ. Энэ бол заавал 100-аар нь оруулж ирэх шаардлагагүй байгаа юм. Сар, сарынх нь орж ирж байгаа тайлан, гаргаж байгаа гурилын хэмжээтэй уялдуулж байгаад л зогсоох ёстой байхгүй юу. Тэгж анхнаасаа тохирсон шүү дээ. Тийм протоколтой. Тийм учраас “улирлын нөөц” гэдэг үг нь заавал байх ёстой.

**Ц.Даваасүрэн:** -Тэгвэл “улирлын” гэдэг нь Хүнсний хууль дээр байгаа юм байна, Бакей гишүүн ээ. Тэгэхээр найруулгын заалт хийх хэрэггүй болчихлоо шүү.

**С.Баярцогт:** -Хоёрдугаар асуудал “тогтвортой хөгжлийг хангах хөтөлбөрийн тухай” гээд Цолмон гишүүний гаргаж байгаа саналыг авчихъя. Би энэ төслийг санаачилсан хүний хувьд хэлж байгаа юм.

**Ц.Даваасүрэн:** -Найруулгаар авчихъя гэж байна уу?

**С.Баярцогт:** -Тийм, найруулгаар авчихъя гэж байгаа юм. Отгонбаяр гишүүний гаргаж байгаа саналыг бас бид найруулгаар авчих бүрэн бололцоотой, санаанууд нь давхардаж байгаа ийм зүйл байгаа юм. Би харин намрын чуулганаар хэлэлцүүлэх гэдэгт л жаахан эргэлзээд байгаа юм. Яагаад гэвэл асуудал нь бэлэндээ гол нь биш ээ. Энэ 2 дугаар сарын 21-нд нийт тариаланчдын зөвлөгөөн хийх гээд байгаа юм. Би тэр зөвлөгөөнөөр хэлэлцүүл гэж санал тавиад байгаа юм. Уг нь. Тэгэхээр сайд нь болохоор үүнийгээ баталчхаад 2 дугаар сарын 21-нд танилцуулна гээд байгаа юм. Би бол эсрэгээрээ тэр хэлэлцүүлгийн үр дүнд энэ бодлого гарах ёстой гэж хэлээд байгаа юм. Тийм учраас би анх оруулахдаа хаврын чуулган гэж оруулаад, сайд нь намрын чуулган болгоё гээд байгаа юм.

Уг нь асуудал талдаа үр дүнтэй байх үүднээсээ нийт хэлэлцүүлгээ хийчхээд оруулах ёстой байхгүй юу. Тэгэхгүй бол одоо тариаланчид хоёр холбоо байгуулчхаад, хоёр баримт бичиг гаргачхаад ингээд суугаад байгаа шүү дээ. Тийм учраас үүнийгээ нэгтгэж зангидаад нэг бодлого гаргаад 2 дугаар сарын 21-ний том зөвлөгөөн дээр хэлэлцүүлгээ чөлөөтэй хийлгэчхээд тэгээд хийх нь зүйтэй гэсэн саналтай байгаа юм. Хаврын чуулган гэдэг үгтэй. Миний санаа бол. Гэхдээ яам нь өөрөө бололцоотой, намрын чуулганаар гээд. Одоо бид нарт үндсэндээ 2 дугаар сарын 10 хүртэл хугацаа байна шүү дээ. Энэ хооронд хэлэлцүүлэг хийхэд.

**Ц.Даваасүрэн:** -10 бараг биш болж байгаа байх.

**С.Баярцогт:** -10 ч биш байх, хэрвээ төсвийн тодотгол өргөн барихгүй бол 29 гээд л ерөнхийдөө завсарлачихна шүү дээ. Энэ хоорондох бага хугацаанд ер нь боломжгүй. Яагаад гэвэл хэлэлцүүлгээ дахиж хийлгэх хэрэгтэй. Би өөрөө Сэлэнгийн тариаланчидтай уулзахад хоёр хэсэг хуваагдчихсан байна. Манай тариаланчид. Хоёр холбоотой байна. Тэгээд тэд нар хоёр тусдаа баримт бичиг гаргачихсан байна. Тийм юм яваад байгаа учраас би бол эсвэл Хөдөө аж ахуйн сайдын дэргэд, эсвэл Ерөнхий сайдын дэргэд ажлын хэсэг байгуулж байгаад бүгдийг нь оролцуулж зангидаж байгаад нэгдсэн бодлого гаргах хэрэгтэй гэсэн ийм саналтай байгаад байгаа юм. Тийм учраас би анх оруулахдаа үүнийг хаврын чуулган гэж оруулсан ийм л зүйл байгаа юм.

**Ц.Даваасүрэн:** -Баттулга сайд саналаа хэлье.

**Х.Баттулга:** -Хөндлөнгөөс хараад дүгнэхэд өөрийн чинь санал зөв, онолоороо. Амьдрал дээр өөр юм байна.

**С.Баярцогт:** -Би өөрөө амьдрал дээр ярьж байна.

**Х.Баттулга:** -Өнөөдөр хоёр холбоо гэдэг чинь улс төржсөн ийм холбоо. Яамны зүгээс энэ холбоог юу гэж шаардаж байна вэ гэхээр тариалан, энэ хүнсний юман дээр битгий улс төржөөд бай, та нар. Нөгөө Пэрэнлэйн холбоо л байхгүй юу. Одоо энэ 100 мянгыг мушгиж яриад байгаа холбоо чинь Пэрэнлэйн холбоо. Тариалан гэдэг бол адилхан зовлонтой, адилхан проблемтой. Энэ бүх юм нь хэдхэн юм байж байгаа. Энэ хэлэлцүүлэг гээд байгаа юм чинь 2 дугаар сарын 21-ийх чинь хэлэлцүүлэг гэж яриад байгаа боловч 2 дугаар сарын 21-нд бид нар бодлогоо зарлах юм байгаа юм.

**С.Баярцогт:** -Тариаланчдаар хэлэлцүүлж байгаад батлах ёстой шүү дээ.

**Х.Баттулга:**  -Энэ хэлэлцүүлгийн асуудал дээр бид нар тариаланчидтай уулзсан, маш их ярьсан байхгүй юу. Цаг хугацааныхаа хувьд бид нар намрын чуулганаар оруулчихвал хавар бид нар энэ бодлогоо батлуулсны дагуу хөрөнгө, мөнгө янз бүрийн юмаа шийдэх гээд байгаа юм. Хаврын чуулган 4 дүгээр сард эхэлнэ, хойшлуулж болохгүй. Энэ ингээд нэг их том асуудал шиг яриад байна. Яг аж ахуйн тал дээрээ бол шийдчихэж болохоор л юм байгаа байхгүй юу. Ийм учраас яамных нь бодлогын дагуу шийдээд өгчхөөч гэж. Юм яараад байна шүү дээ. Яарч байгаа юмыг битгий цалгардуул л даа.

**Ц.Даваасүрэн:** -Санал хураалтын тогтоол дээр нь ярья, тэгэх үү?

**С.Баярцогт:**  -Үгүй ээ, Баттулга сайд аа, энэ тогтоолыг чинь би санаачилсан юм. Танайх хийхгүй байгаа учраас би оруулж ир гэж санаачилж байгаа байхгүй юу.

**Х.Баттулга:** -Өчигдөр Байнгын хороогоор бид нар бодлого, хөтөлбөрөө бүгдийг нь орууллаа шүү дээ.

**Ц.Даваасүрэн:** -Тогтоолоор би санал хураалт явуулна. Тэгэхэд нь наадахыг чинь дахиад тодруулаад явчихъя.

**Г.Баярсайхан:**  -Хөдөө аж ахуйн салбарт бас бодлогын шинэчлэл хэрэгтэй юу, хэрэгтэй. Үүнийг хойшлуулах ямар ч шаардлага байхгүй. Бид цаг, нартай уралдаад үүнийгээ боловсруулаад явуулах хэрэгтэй. Харин түрүүн Цолмон дарга ярьж байсан. Тогтоолын төсөл дээр би бас дахиад тодруулга хийчихье. Газар тариалан, үйлдвэрлэлийн тогтвортой хөгжлийг хангах тухай. Энэ бол толгой нь зүгээр чиглэл өгч байгаа юм. Дотор талд нь харин бодлого гэдэг үгийг нэмэх ёстой гэж би хэлмээр байгаа юм.

Би дахиад уншаад хэлчихье /дундаас нь/. Сортын шинэчлэл хийх, газар тариалангийн бүтээгдэхүүний борлуулалтыг дэмжих асуудлаар бодлого, хөтөлбөр боловсруулж Улсын Их Хурлын 2013 оны намрын ээлжит чуулганаар хэлэлцүүлэхийг Монгол Улсын Засгийн газарт даалгасугай. Хөтөлбөрөө бодлого гэж оруулмаар байгаа юм. Тэгээд Баярцогт гишүүний яриад байгаа зүйлийг яам бас тодорхой хариулсангүй. Газар тариаланчдаар хэлэлцүүлэх асуудлаар миний л мэдэхээр хоёр жилийн хугацаанд өч төчнөөн хурал, зөвлөгөөн хийсэн байгаа шүү дээ. Ер нь яг энэ асуудалд улс төрчид бас газар тариалангийн асуудалд ороод байх, ялангуяа ашиг сонирхлын зөрчилтэй ийм хүмүүс тодорхой хэмжээгээр зайтай байх ёстой шүү дээ. Тэгээд тэр ярьж байгаа хоёр холбоо бол хоёулаа яах аргагүй, энүүхэндээ ярихад нэг нь Ардын нам, нөгөө нь Ардчилсан намын гэсэн өнгө аястай л явж байдаг шүү дээ. Тэгээд нэг, нэгнийх нь байр суурийг илүү ач холбогдол өгөөд үзээд байвал энэ бодлого чинь гарахгүй.

Юуны тулд Хөдөө аж ахуйн яам, юуны тулд манай Байнгын хороо байгаа билээ. Бид бол одоо яг л шаардлагатай бодлогоо үзэх тэр Байнгын хороогоороо хэлэлцээд бас энэ хаврын чуулганаас өмнө хэлэлцэх нь зүйтэй гэдэг л байр суурь байсан. Цаг нартай уралдах хэрэгтэй. Хөдөө аж ахуйд шинэчлэлийн бодлого зайлшгүй шаардлагатай гэдгийг хэлмээр байна.

**Ц.Даваасүрэн:** -Санал хэлж дууслаа.

**Д.Дэмбэрэл:** -Санал хэлмээр байна.

**Ц.Даваасүрэн:** -Би хууль бүрээр санал хураалт явуулна. Тэгэхээр та яг тухайн хууль дээрээ тайлбар, саналаа хэлчхэж болно.

Эхлээд Гаалийн албан татвараас чөлөөлөх тухай хуулийн төслийг Улсын Их Хурлын нэгдсэн чуулганаар хэлэлцэн батлуулъя гэсэн саналын томьёоллоор санал хураалт явуулъя. Батлахыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Нэмэгдсэн өртгийн албан татвараас чөлөөлөх тухай хуулийн төслөөр санал хураалт явуулъя.

-Эрдэнэчимэг гишүүн саналаа хэлчихье.

**Л.Эрдэнэчимэг:** -За, уучлаарай. Би дахиад л бөөсний онигоо шиг юмаа л ярих гэж байна. Би дахиад л хивгээ ярья. Тэгээд чуулган дээр энэ асуудал дээр асуулт асуухаар Хөдөө аж ахуйн яамнаас асуух эрх байхгүй гээд үүнд ерөөсөө хариулт өгүүлэхгүй байгаа юм. Тэгээд яг одоо энэ дээр би сайдаас үнэхээр амыг нь авмаар байна. 100 мянган тонн улаанбуудайнаас хивэг гарна. Тэгээд нэгэнт энэ үйлдвэрүүд бас хариуцлага хүлээх хэрэгтэй байна шүү дээ. Зүгээр л цэвэр 1000 тонн хивэг экспортод гаргалгүйгээр дотоодын сүүний фермүүдэд өгөөдхөөч ээ. Та надад тэрийг л нэг амлаад өгөөч ээ. Тэгэхгүй бол энэ асуудал дууслаа, дахиад би энэ асуудлаар ярих тийм завшаар олдохгүй. Тэгэхээр би яг энэ мөчид л надад тийм үг хэлээч ээ гэж хүсье.

**Ц.Даваасүрэн:** -Баттулга гишүүн микрофоноо нээгээд хэлчихье.

**Х.Баттулга:** -Би хивэг зарах гээд байгаа юм биш. Зүгээр ерөнхийдөө яаж байна вэ гэхээр хивгийн экспортыг дэмжих ёстой. Энэ бол экспорт. Дотоодын хэрэглээ өөрөө 1000 тоннд хүрэхгүй. 500-600 тонн байгаа, тэрийг нь авч үлдээд л, тэгээд боллоо шүү дээ. Энэ чинь хоорондоо зохицох л асуудал. Түүнээс, тушаалаар хийгдэх юм биш шүү дээ.

**Л.Эрдэнэчимэг:** -Би бүтэн 3 сар хивгийн асуудал яриад яамнаас ямар ч хариу авч чадахгүй байгаа байхгүй юу.

**Х.Баттулга:** -Яамных бичиг л гаргана биз дээ. Хувийнхан мөрдөх юм уу, үгүй юм уу.

**Л.Эрдэнэчимэг:** -Та тэгвэл 600 тонн хивэг дотоодод нь үлдээгээд л өгчих. Тэгээд л боллоо. Дотоодынхыг үлдээгээд буюу экспортлоход л болж байгаа байхгүй юу даа. Та тэрийгээ л амлачхаач дээ.

**Х.Баттулга:** -Би тэрийг нь шийдэх хүн биш шүү дээ.

**Л.Эрдэнчимэг:** -Хөдөө аж ахуйн яам шийдэхгүй хэн шийдэх юм бэ? Одоо 100 хувь бүгдийг экспортод гаргачхаад Монголд юу ч үлдэхгүй байгаа юм. Манай дүүрэг дээр байгаа фермерийн аж ахуйнууд өнөөдөр 360 мянган төгрөгөөр 1 тонныг авч байгаа. Түүнийгээ хайгаад олохгүй байгаа байхгүй юу. Энэ жил 15 үхэртэй ферм 15 тугалаа зараад л дуусаж байгаа юм. Энэ хивгээ авахын тулд. Тэгээд энэ бүх аж ахуйнууд чинь үнэхээр дампуурлын байдалд хүрч байна.

**Ц.Даваасүрэн:** -Нөгөө нь үнэтэй болчхоор сүү нь үнэтэй болж байгаа, тийм ээ?

**Л.Эрдэнэчимэг:** -100 мянган тонноос чинь одоо хэдэн тонн хивэг гарах вэ, 20, 30 мянган тонн хивэг гарна шүү дээ. Түүнээсээ 500-хан тонныг үлдээчих л дээ.

**Ц.Даваасүрэн:** -Тэр шийдвэрийг нь хэн гаргах юм бэ?

**Д.Дэмбэрэл:** -Та протоколоор.

**Ц.Даваасүрэн:** -Тэгвэл протоколд тусгаад явчих уу?

**Г.Баярсайхан:** -Баттулга сайд аа, та Эрдэнэчимэг гишүүнд жаахан хивэг өгчих л дөө. Бид экспортоо хийн шүү дээ. Үнэд хүрч байгаа юмаа хийгээд л явна шүү дээ.

**Я.Санжмятав:** -Аж ахуйн нэгж болгон дээр тодорхой хувиа дотооддоо зарцуулна гэдэг юм гаргачхаач.

**Х.Баттулга:**  -Засаг руу өгөөд, Тэрбишдагва сайд руу.

**Ц.Оюунгэрэл:** -Ер нь татваргүй ийм олдож байгаа зүйл дээр бас иймэрхүү юм байж болно шүү дээ.

**Ц.Даваасүрэн:** -Байнгын хорооны протоколд тусгаад албан тоотоор Засгийн газар руу хүргүүлье. Болж байна уу? Энэ асуудлыг ингээд 500 тонныг дотоодын хэрэгцээнд авч үлдэх шийдвэрийг гаргана уу гээд. Ингэж тогтлоо шүү.

**Л.Эрдэнэчимэг:** -Баярлалаа.

**Ц.Даваасүрэн:** -Нэмэгдсэн өртгийн албан татвараас чөлөөлөх тухай хуулийн төслийг Улсын Их Хурлын нэгдсэн чуулганаар хэлэлцүүлж батлуулъя гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Дэмжигдлээ.

-Баярцогт гишүүн.

**С.Баярцогт:** -Энэ хууль бол 100 мянган тонн хүртэл, 20 мянган тонн хүртэл гэдэг үгтэй гарч байгаа, тодорхой боомтуудаар орж ирж байгаа. Тийм учраас Үйлдвэр, хөдөө аж ахуйн яам бол энэ орж ирж байгаа боомтын мэдээлэл, тодорхой гурилын үйлдвэрүүд дээр ирж байгаа будааны мэдээллийг сар тутам Байгаль орчин, хүнс, хөдөө аж ахуйн байнгын хороо, Төсвийн байнгын хороонд өгөх ёстой. Тэгж байгаад бид нар бас орон нутагтаа байгаа тариаланчид, үйлдвэрлэгчдээс байнга асууна. Одоо бол хэмжээ нь хэтэрлээ гэдэг үед нь зогсооно. Тийм арга хэмжээг протоколоор манай хоёр Байнгын хороо шууд яам руу өгөх ёстой байхгүй юу. Одоо хүртэл гэсэн, одоо та нар зогсоох ёстой шүү гээд. Үүнийг сар болгон дүнг нь тооцож авч байх ёстой. ***Үүнийг энэ хууль батлагдсантай холбогдуулж тэмдэглүүлье гэж.***

**Ц.Даваасүрэн:** -Протоколд тэмдэглээд албан тоотоор яаманд хүргүүлье.

-Эрдэнэбат гишүүн.

**Ж.Эрдэнэбат:** -Нэмэгдсэн өртгийн татвараас чөлөөлж байгаа, гаалийн татвараас чөлөөлж байгаа энэ асуудлыг байнга л яриад, хэлээд байгаа шүү дээ. Тэгэхээр улс төржиж байгаа холбоод байна гэж ярьж байна. Уг нь улс төржөөгүй юм. Тариаланчдынхаа өмнөөс л юм ярьсан юм. Тариаланч нартайгаа ч гэсэн бас сум дээрээ очоод санал бодол солилцсон.

Хамгийн гол нь тариаланчдад энэ жилийн тариалалт явуулах итгэл найдварыг л салбарын яам болоод бодлогын хороод нь төрүүлэх хэрэгтэй. Итгэл найдварыг. Монгол улс өнөөдөр будаа импортлохоо больчихсон байж байгаад импортолдог болчихлоо шүү дээ. Бодлогын хороодоор хэлэлцээч ээ гээд байгаагийн асуудал нь ерөөсөө эндээ л байгаа юм. Түүнээс, зүгээр нэг бодлогын хороодоор хэлэлцээд бодлогын баримт бичиг гаргаач гэж юу ч яриагүй шүү дээ.

Цаашдаа Монгол улс дахиад улаанбуудай импортолдог энэ хэвээрээ юм уу, аль эсвэл энэ байдал дахиад үргэлжлэхгүй гэдэг баталгааг л салбарын яам нь болоод Байнгын хороо нь гаргаж өгөх хэрэгтэй шүү дээ. Энэ бодлогын бичиг баримт ч яахав, сайхан уран цэцэн үгтэй юмаар батлагдаад явах байх. Хамгийн гол үндэслэл нь юу вэ гэхээр тэр цаанаа байгаа тариаланч гэдэг хүн өнөөдөр би энэ улаанбуудайгаа тарьчихсан тохиолдолд намар борлуулалт нь асуудалгүй юм гэдэг ийм л итгэл үнэмшилтэй л байх ёстой. Энэ дээр л цаашдаа тэр бодлогын бичиг баримт нь ч байдаг юм уу, юу нь ч байдаг юм тэр нь гарч байх ёстой болов уу гэж ингэж бодож байна.

**Ц.Даваасүрэн:** -Бодлогын баримт бичиг нь намрын чуулганы төгсгөлд орж ирэхээр болж байгаа. Түүгээр наад асуудал яригдана.

**Ж.Эрдэнэбат:** -Тийм учраас би бас яаманд нь ч гэсэн бас санал тавиад байгаа юм. Сайдад ч гэсэн. Энэ хавар хэрвээ та нар тариаланчдын зөвлөгөөн хийдэг бол шууд үнийг нь тогтоогоод та бүгдийн ургуулсан тариаг 100 хувь худалдаж авна гэдэг баталгааг нь та нар гаргаж өгөөрэй. Тэгэхгүй бол өөр таримал, ургамлын төрөл бол энэ улаанбуудайг чинь цохиод орж ирэх энэ бололцоо нь бүрдчихсэн байгаа шүү гэдгийг л хэлмээр байна.

**Ц.Даваасүрэн:** -Санал хураалт явуулъя.

Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төслийн зарчмын зөрүүтэй саналын томьёоллууд гарсан байна. Энэ саналуудыг би нэг бүрчлэн хураалгана. 2/3-оор дэмжигдэх ёстой. Үүнийг та бүхэн маань бас анхаараарай.

Улсын Их Хурлын гишүүн Цолмон, Бакей нарын гаргасан найруулгын шинж чанартай зарчмын зөрүүтэй саналын томьёоллоор санал хураалгая.

-Дэмбэрэл гишүүн санал хэлэх юм уу?

**Д.Дэмбэрэл:** -Сая Бакей гишүүн, Баярцогт гишүүд үүнийг энэ тогтвортой хөгжил гэдгээ хөтөлбөр боловсруулах тухай болгоё гэж байна шүү дээ. Тэгэхээр энэ тогтоол угаасаа хэрэггүй болоод эхэлж байгаа юм л даа. Засгийн газар хөтөлбөр боловсруулчихлаа, ингээд танайд, энэ намрын чуулганаар хэлэлцүүлж өгөөрэй, оруулж ирэх гээд байна гээд сайд нь ерөөсөө энэ хэлэлцүүлгийн турш ингэж хэлээд байгаа юм. Тэгэхээр урдаас нь чи хөтөлбөр боловсруулж ирээрэй гээд хоёр Байнгын хороо тогтоол гаргаад өгч байгаа юм байхгүй юу. Тэгэхээр үүнийг гаднынхан сонсоод, Засгийн газар нь хөтөлбөр оруулъя гээд байхад чи хөтөлбөр оруулж ир гэж тогтоол гаргаад байдаг ямар хаашаа хүмүүс вэ гэж бодохоор тийм инээдэмтэй юм энд явж байгаа юм л даа.

Ер нь газар тариалангийн үйлдвэрийг тогтвортой хөгжүүлэх тухай гээд тусдаа тогтоол гаргасан бол тэр болох байсан. Гэтэл энэ тогтоолын төсөл бол газар тариалангийн үйлдвэрлэлээ тогтвортой хөгжүүлэх тухай асуудал нь огт тусгагдаагүй байгаа юм л даа. Тийм учраас гишүүд нэрийг нь өөрчилье, хөтөлбөр боловсруулж ир гэж хэлье гээд. Би юу гэж хэлэх гэж байна вэ гэхээр энэ бол агуулгын тогтоол алдаж байгаа юм, ач холбогдолгүй болж байгаа юм. Энэ тохиолдолд би үүнийг нэг гээд заачихсан хэдэн өгүүлбэр, сая Отгонбаяр гишүүний гаргаад байгаа санал байна шүү дээ. ***Үүнийг протоколд тусгаад,*** Засгийн газар өөрийнхөө боловсруулж байгаа хөтөлбөртөө Улсын Их Хурал дээр, хоёр Байнгын хороон дээр гарсан дор дурдсан саналуудыг тусгасан байхаар тогтлоо гээд, үүнийгээ протокол болгоод бичээд, тэгээд Засгийн газарт өгчихвөл энэ хамгийн аятайхан болох гэж байна. Тэгэхгүй бол Засгийн газрыг тогтоол оруулна, оруулна гэж байхад нь чи заавал тогтоол оруулж ир гэсэн ийм параллель, давхар бие биетэйгээ ийм муухай юм хийж сууна гэдэг бол дэмий юм шиг надад санагдаж байгаа юм.

Нөгөө талаар энд яаж байна вэ гэхээр энэ намрын чуулганд заавал оруул гэж байгаа юм. Намрын чуулган чинь одоо цагаан сарын өмнө үү, хойно уу гэдгээрээ арван хэдхэн хоногийн дараа шийдэгдэх гэж байхад ийм заалт өгнө гэдэг бол дэмий болж байгаа юм л даа. Засгийн газар өнөө, маргааш үүнийгээ оруулаад ирэх юм бол тэрийг нь хэлэлцээд. Хэлэлцээд явж байгаа гэдгээрээ Засгийн газар тариаланчдынхаа зөвлөгөөн дээр саналыг нь аваад Улсын Их Хуралд эцэслэн батлуулж хаврын чуулганд болох юм гэж би тэгж үзэж байгаа юм. Мэдээж, нэг тогтоол гаргасан, тоо гүйцээх гэж байгаа бол үүнийг гаргая. Үгүй бол, газар тариалангийн үйлдвэрийг тогтвортой болгох гэж байгаа бол тэр тухай энэ тогтоолыг иж бүрэн гүйцээж боловсруулах шаардлагатай юм гэж. Ийм санал хэлэх гэж байна.

**Ц.Даваасүрэн:** -Дэмбэрэл гишүүн ээ, энэ тогтоолыг анх санаачлаад оруулахдаа хөтөлбөрт тодорхой асуудлуудаар чиглэл өгье гэж оруулсан учраас энд тодорхой чиглэлүүдийг нь өгчхөөд байгаа юм. Таны хэлж байгаа үнэн. Яагаад гэвэл намрын чуулганаар оруулж ир гээд байхад нь бид нар үүнийг хойшлууллаа гэж тогтоол гаргаж болохгүй. Засгийн газар намрын чуулганаар оруулж ир гээд байгаа учраас.

**Д.Дэмбэрэл:** -Тэгвэл чиглэл өгөх тухай гэж бич л дээ. Тэрнээс, тэр бол тогтворжуулах тухай юм энд нэг ч алга байна шүү дээ.

**Г.Баярсайхан:** -Дэмбэрэл гишүүн ээ, ер нь газар тариалан үйлдвэрлэлийн тогтвортой хөгжлийг хангах тухай гэж байгаа чинь шууд чиглэл өгч байна гэж ойлгож байгаа шүү дээ. Ерөнхийдөө манай Байнгын хорооноос өчигдөр бодлого, хөтөлбөрөө даруй боловсруулж Их Хуралд өргөн барь гэдэг Засгийн газрын хийж байгаа ажлыг л бид идэвхжүүлж байгаа санаатай юм шүү дээ. Өнөөдрийн чиглэлийг Засгийн газарт нэг ташуур өгч байна гэж ойлгож байна л даа. Бас тал талаас нь ажлыг нь идэвхжүүлэх талаар шавдуулахад буруудах зүйл байхгүй гэж ойлгож байна. Таны нүдээр бас илүү тогтоол гаргах, илүү ажил хийж байгаа талаас нь харах юм бол бас зөв зүйтэй л байх.

**Ц.Даваасүрэн:** -Болорчулуун гишүүн.

**Х.Болорчулуун:** -Би энэ бодлоготой холбогдуулж санал хэлье. Ер нь газар тариалангийн салбар гэдэг бол өөрөө ажлын байр их болгодог, бусад туслах аж ахуй, мал аж ахуй, мөн хөнгөн, хүнсний үйлдвэрүүдийн үндэс болдог болохоор яах аргагүй чухал салбар. Мөн хүнсний аюулгүй байдалтай холбоотой учраас бас ямар ч улс орны төрийн стратегийн бодлогод орж явдаг ийм салбар л даа.

Ер нь, өнөөдөр 100 хүртэл мянган тонн улаанбуудайг гааль, НӨАТ-аас чөлөөлөх асуудал ярьж байна. Цаашдаа бид нар дахин, дахин оруулаад байхгүй, бүрэн хангах бодлого л явуулах ёстой. Энэ дээр үнийн бодлого, тарих ургамлын төрөл зүйн бодлого, газар ашиглалтын бодлогоо сайн явуулах ёстой. Энэ гурилын үйлдвэрүүд дотоодоосоо улаанбуудай авах хэрэгтэй шүү дээ. Тэгж байж хөдөө, орон нутаг ч гэсэн хөгжинө. Өнөөдөр гурилын үнэ, будааны үнэ хямд байгаа. 1997 онд 1 тонн улаанбуудайн үнэ 100 мянган төгрөг байсан юм. Одоо, 17 жилийн дараа гурав дахин өссөн. Гэтэл 1997 оноос 17 жилийн дараа бусад бүх юмны үнэ 300 дахин өсчхөөд байгаа. Энэ үнэтэй холбоотой тарих сонирхол буурсан. Яг газар тариалангаа дагнасан аж ахуйнууд ер нь дампуураад дуусаж байгаа. Тэгэхээр тэр рапс тарьж байгаа хүмүүсийг буруутгах арга байхгүй.

Хоёрдугаарт, үнийг нэг хязгаарладаг байдал бол ОХУ байгаа юм. ОХУ-ын ийм Алтайн хязгаарын, Краснояарск хязгаарын энэ тариалангийн бүс нутагтай манайхан өрсөлдөж чадахгүй ээ. Үнэхээр гаалийн татварыг 5 хувь биш, цаашдаа ер нь дэлхийн худалдааны байгууллагад элсэхдээ амлалт авсан үүргийн дагуу 20 хүртэл хувиар тавих ёстой. Тэгж байж газар тариалан цаашаа хөгжинө гэж боддог юм. Тэгэхээр энэ дээр бас цаашдаа энэ хавар тариаланчдыг сайн тарих, мөн ирэх намрын будааны үнийг ч гэсэн хэт хязгаарлахгүй гэдгээ зарламаар байгаа юм. Тэгэхгүй бол тариалан дэмжих сангаас тийм үнээр будаа авна гээд зарлачихдаг. Энэ нь жишиг үнэ болоод үнийг дарчихдаг. Энэ байдлаас болоод тарих, газар тариалан эрхлэх сонирхол ер нь буурчхаад байгаа шүү гэдгийг хэлмээр байна.

**Ц.Даваасүрэн:** -Тогтоолын төсөл дээр л хэлнэ шүү дээ.

**Ж.Эрдэнэбат:** -Би тогтоолын төсөлтэй холбогдуулж хэлэх гээд байна. Энэ тогтоолын төслийн хувьд угаасаа л ийм зүйл бий болох гэж байгаа, гарах гэж байгаа гэдгийг Засгийн газар ярьж л байсан. Тэгэхдээ, одоо жишээлбэл, 2013 оны намрын чуулганаар хэлэлцэнэ гээд ингээд гаргаж байна. Миний бодлоор бол үүнийгээ хойшлуулчхаач ээ. Хойшлуулчих. Хаврын чуулган болгочих. Тэгээд магадгүй, хаврын чуулганаар газар тариаланчдын зөвлөгөөн болно шүү дээ. Тэр зөвлөгөөнөөр энэ асуудлаа бас тариаланчдынхаа дунд ярилцаад тэгээд асуудлаа шийдвэл яасан юм бэ гэсэн ийм санаа байгаа. Тэгвэл энэ маань илүү, амьдралд хэрэглэх бодитой тийм зүйлүүд тусгагдах энэ бололцоо нь бүрдэнэ шүү дээ. Тэгэхгүй бол, зөвхөн Засгийн газрын оруулж ирснээр аливаа асуудалд хандаад бас алдаж байгаа зүйл олон бий шүү дээ. Тийм учраас үүнийгээ яг тэр газар дээр нь энэ тариагаа тарьж байгаа хүмүүс маань ямар шинэчлэлийг шаардаад байгаа юм, ямар өөрчлөлтийг шаардаад байгаа юм бэ? Тэдгээрийнхээ дуу хоолойг сонсож байгаад энэ асуудлаа шийдвэл яасан юм бэ гэсэн ийм санал байна.

**Ц.Даваасүрэн:** -Дэмбэрэл даргын хэлээд байгаа нэг санаа байгаа шүү дээ. Засгийн газар нь одоо оруулаад ирье гээд байхад хойшлуулах тухай шийдвэр Их Хурлаас гаргахаар чинь бас ойлгомжтой тийм нөхцөл байдал үүснэ.

-Зоригт гишүүн.

**М.Зоригт:** -Одоо саналаа хураасан нь дээр л дээ. Гэхдээ ийм шүү дээ. Энэ тогтоолын үзэл санааг Засгийн газар гэхээсээ илүүтэй Улсын Их Хурлын гишүүд бид нар л анх дэвшүүлсэн байхгүй юу. Анх энэ 100 мянган тонн үр тарианы тухай ярьж эхлэхдээ Төсвийн байнгын хороон дээр ч тэр, Байгаль орчин, хүнс, өдөө аж ахуй, байнгын хороон дээр ч гэсэн бид нар ярьсаар байж, харин Баттулга сайд Засгийн газар оруулахад бэлэн байгаа. Бид нар оруулаад ирэхэд болж байна. Энэ намрын чуулгандаа багтаагаад оруулж ирж болж байна гэдгийг л хэлээд байгаа болохоос биш, Засгийн газраас оруулаад ирсэн бичиг баримт байхгүй байгаа. Тийм учраас нэгэнт гишүүдээс санаачилгатай, бидний анх тавьсан энэ асуудлыг бид нар энэ Байнгын хороогоороо албажуулж Засгийн газарт нь өгөх нь зөв. Засгийн газар нь нэгэнт энэ намрын чуулгандаа амжина гэж байгаа бол оруулаад ирэг.

Ер нь энэ асуудлыг хэлэлцэх хугацаа нь бид нар хоцорчихсон явж байгаа шүү. Цаг хугацааны хувьд. Хойш нь савж хаяад байх асуудал биш. Дээр нь одоо ингээд хоёр талцчихсан, хоёр тийшээ харчихсан, ер нь газар тариалангийн салбар чинь цаад угтаа аль намаас үл хамаараад нэг л юм байгаа шүү дээ. Тэр хоёр тариаланчдын холбооны хурлыг хүлээж бид нар төрийн бодлого, Засгийн газраас хэрэгжүүлэх ёстой, цаг хугацаатай уралдаж байгаа юмыг хойш нь тавьж болохгүй. Би Эрдэнэбат гишүүнийг ойлгож байна, Баярцогт гишүүнийг ойлгож байна. Гэхдээ энэ удаад бид нар хийдэг ажлаа өөрсдөө мэдээд явж баймаар байна. Магадгүй тэр тариаланчид нь, тухайн үед нь тодорхой бодитой саналууд орлоо гэхэд тэр хэрэгтэй саналыг авахгүй төр гэж байхгүй шүү дээ. Тийм учраас цаг алдалгүй одоо саналаа хураагаад энэ тогтоолынхоо үзэл санааг баталъя гэдэг санал хураая.

**Ц.Даваасүрэн:** -Тийм, тийм. Саналаар шийдчихнэ.

-Баярцогт гишүүн.

**С.Баярцогт:** -Би Зоригт гишүүн, Дэмбэрэл гишүүдийн саналыг хүндэтгэж байна. Гэхдээ энэ тогтоолын төслийг би санаачилсан юм. 20 мянган тонн үрийн буудайг импортоор оруулж ирэхийг бас би санаачилсан юм. Би бол Хөдөө аж ахуйн яамнаас явуулж байгаа бодлогыг нэг жил хагасын хооронд алдаатай бодлого явууллаа гэж харж байгаа юм. Бодлогын алдагдал гарсан учраас энэ бодлогын алдагдлаа зөв залруулах хэрэгтэй гэж байгаа юм. Гэхдээ Хөдөө аж ахуйн яам бол бодлого хийхгүй ээ. Үүнийг тариа тарьж байгаа хүмүүс, 50 жил зовсон хүмүүсийн үзэл санаан дээр гаргаж ирэх хэрэгтэй.

Манай Засгийн газар болгон алдаатай бодлого явуулсан байхгүй юу. Дандаа түр зуурын дэмжлэг үзүүлсэн. Урт хугацааны дэмжлэг ерөөсөө үзүүлээгүй байхгүй юу. Тийм учраас урт хугацааны дэмжлэг үзүүлэх бодлогын арга хэмжээ ав гэдэг үүднээс нь чиглэл өгч байгаа тогтоол гаргаж байгаа юм. Тэгээд ийм юм ярингуут Хөдөө аж ахуйн яам одоо манайх бэлэн болчихсон тогтоолын төслүүд байна гэж байгаа юм. Тэр нь болохоор яг тэр өрсөлдөөд байгаа хоёр холбооноос нь боловсруулсан хоёр баримт бичиг байгаа байхгүй юу. Хоёулаа учир дутагдалтай. Тийм учраас би Засгийн газрын төвшинд энэ дээр дахиж ажлын хэсэг гаргаад, одоо яригдаж байгаа мөнгөнийх нь асуудалтай хэд хэдэн асуудлууд байгаа юм. Үүнийг цогцоор нь яриад 2 дугаар сарын 21-нд түүнийгээ танилцуулаад тэгээд оруулж ирэх ёстой гэсэн байр суурь гаргаж байгаа юм.

Сүүлийн хоёр жилд ярьж байгаа асуудал биш. Тариаланчдын зөвлөгөөн аймаг болгон дээр жил болгон хийдэг. Улсын хэмжээнд жил болгон хийдэг. Тухайн жилийнхээ асуудлыг л ярьдаг. Урт хугацаанд бид нар ерөөсөө харж чадахгүй байгаа юм. Тийм учраас л ийм асуудлыг оруулж ирсэн юм. Би санаачилж оруулж ирэхдээ хаврын чуулган гэж хэлсэн. Яагаад хаврын чуулган гэсэн бэ гэхээр бодлогын баримт бичиг дээр байгаа зөрүүнүүдийг нэгдүгээрт алга болго. Хоёрдугаарт, Засгийн газар 5 жилийн хугацаанд хэдэн төгрөгөөр дэмжих бололцоотой юм бэ? 10 жилийн хугацаанд хэдэн төгрөгөөр дэмжих бололцоотой юм, 15 жил, 20 жил ямар үр дүнгүүд гарах юм бэ гэдгээ тооцоолж гаргаж ирэх хэрэгтэй. Тэгж байж энэ бодлого хэрэгжинэ. Тэгэхгүй одоо ингээд 27 сая доллараар потон гээд Хятадын трактор авч суучхаад энэ бодлого нь зөв явж байгаа гэж хэн, хаана хэлэх юм бэ? Дэлхий нийтээрээ John Deere, New Holland хэрэглэж байхад чинь тусламж өгсөн газар болгоны трактор авчхаад, засварын газар нь байхгүй. Тэгээд дөрөв, таван жилийн дараа тэр нь хэрэггүй болдог ийм бодлого л явуулаад байгаа шүү дээ. Тэгээд тусламж өгье гэсэн газар уруу нь гүйж очоод тусламжийн баахан хэрэгтэй, хэрэггүй юмнууд. Тийм байдлаар хэрэгжүүлж болохгүй ээ.

**Х.Баттулга:**  -Урьд нь явж байсан бодлогыг одоо хийж байгаа шиг яриад байхаа болиоч.

**С.Баярцогт:** -Одоо орж ирээд наадах чинь үргэлжлээд явж байгаа.

**Х.Баттулга:** -Хоёр Засгийн газар хоёр улсын хийсэн гэрээний дагуу л юм хийгдээд явж байна шүү дээ. Өөрчлөх гээд 2024 он хүртэл бодлого гаргаад.

**С.Баярцогт:** -Тийм учраас энэ бодлогын баримт бичгээ нэлээн үндэслэлтэй боловсруулж оруулж ир гэдэг ийм л санал тавьж байгаа. Энэ санал дотроо чиглэлүүдийг нь өгч байгаа. Ийм, ийм хүндрэлтэй асуудал байна гээд.

**Ц.Даваасүрэн:** -Одоо маргалдаад байгаа чинь хугацаа биз дээ?

**Г.Баярсайхан:** -Баярцогт гишүүн ээ, та өөрөө ганцаараа санаачлагч нь биш. Бас юман дээр ингэж цээжээ дэлдэж болохгүй.

Хоёрдугаарт, манай Байнгын хороон дээр, мэргэжлийн Байнгын хороон дээр гишүүд өнөөдрийн энэ ярьж байгаа тогтоолтой агаар нэг байр суурь илэрхийлсэн байгаа. Таны яриад байгаа зүйлтэй би санал нэг байна. Цаг үеэ аргацаасан, дандаа өнөөдрийнхөө агаараар амьсгалсан ийм зүйл, бодлого нь явдаг гэж. Стратегийг алсыг харсан бодлого зайлшгүй шаардлагатай байгаа. Та энэ оруулж ирсэн бодлоготой нь бас танилцаад дараа нь бас байр сууриа илэрхийлэх нь зүйтэй байх.

**С.Баярцогт:** -Би наад хоёр бичгийг хоёуланг нь мэдэж байгаа.

**Г.Баярсайхан:** -Энэ оруулж ирж байгаа бодлого бол тэр чигээрээ өөрчлөгдөхгүйгээр батлагдаад явна гэсэн ойлголт бас байхгүй шүү дээ. Байнгын хороод нь үүнийг сайжруулаад Их Хурлаар хэлэлцээд, өөр төгс юм гарах болов уу гэсэн ийм байр сууриа хэлмээр байна. Тэгэхээр одоо та газар тариалангийн бүсээс сонгогдсон гишүүний хувьд энэ салбарынхаа шинэчлэлийг түргэтгэх тал дээр бас хамт байр сууриа илэрхийлнэ гэж бодож байгаа. Ер нь таны яриад байгаа газар тариаланчдын зөвлөгөөн гэж байна. Хийх нь зүйтэй. Гэхдээ маш олон тийм уулзалт, зөвлөгөөн болж л байсан шүү дээ. Тэр бүх юмнууд, энэ яригдаж байсан зүйлүүд нь бодлогод нь тусаад явж байгаа. Бид нар бол цаг хугацаатай уралдаад явах ёстой шүү.

**Ц.Даваасүрэн:** -Санал хураалт явуулъя. Цаг хугацааны асуудал дээр хэрэв шаардлагатай гэвэл санал хураалгаж болно шүү. Өөрсдөө шийдээрэй.

Ц.Цолмон, А.Бакей гишүүдийн гаргасан найруулгын шинж чанартай саналын томьёоллоор санал хураалт явуулъя.

Тогтоолын төслийн нэрийг газар тариалангийн үйлдвэрлэлийг эрчимжүүлэх хөтөлбөрийн тухай гэж өөрчлөх санал гаргасан байна. Энэ саналыг дэмжье гэдэг саналын томьёоллоор санал хураалт явуулъя. Дэмжиж байгаа гишүүд гараа өргөнө үү. 2/3-оор шүү дээ.

Зөвшөөрсөн 13

Татгалзсан 5

Бүгд 18

2/3-оор дэмжигдлээ.

Отгонбаяр гишүүний гаргасан санал байна. Тогтоолын төслийн 1 дүгээр заалтад найруулгын өөрчлөлт хийх тухай. Энэ дээр батлагдсаны дараа хооронд нь уялдуулж найруулахгүй бол бас болохгүй юм билээ шүү. Би хураалгалаа.

Бордоо, ургамал хамгааллын бодисын хангалтыг нэмэгдүүлэх, таримлын зохистой сэлгээг нэвтрүүлэх замаар хөрсний үржил шимийг сайжруулах. Газар тариалан, мал аж ахуйн хөгжлийн бодлогын уялдааг хангах гэсэн ийм найруулгын өөрчлөлтийг оруулъя гэж байгаа юм байна. Энэ саналыг дэмжье гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү. Найруулгын өөрчлөлт.

Зөвшөөрсөн 14

Татгалзсан 5

Бүгд 19

2/3-оор дэмжигдсэн байна. Энэ өөрчлөлтүүдийг тогтоолын төсөлд нэмье.

Баярсайхан гишүүний гаргасан санал байна. Бас найруулгын шинж чанартай юм байна. Тогтоолын төслийн 1 дэх заалтыг “хөтөлбөр боловсруулах” гэснийг “бодлого, хөтөлбөрийг боловсруулах” гэж өөрчлөх гэсэн санал гаргасан байна. Энэ саналыг дэмжье гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү /гишүүд ээ, 2/3-оор шүү/.

Зөвшөөрсөн 14

Татгалзсан 5

Бүгд 19

2/3 дэмжигдсэн байна.

-Бакей гишүүн ээ, та сая тайлбарлаагүй байсан саналууд, шинэ санал оруулаад ирэв ээ?

**А.Бакей:** -Найруулгын шинжтэй юм.

**Ц.Даваасүрэн:** -Би танилцуулж болно. Тэгээд энэ дээрээ ярья.

**А.Бакей:** -За.

**Ц.Даваасүрэн:** -Бакей гишүүний гаргасан зарчмын зөрүүтэй саналын томьёолол байна. Найруулгын шинж чанартай. Одоо би танилцуулъя.

Тогтоолын төслийн 1 дэх заалтын “талбайн эзэмшилд” гэснийг “газрын өмчлөл, эзэмшил” гэж өөрчилж найруулъя гэсэн ийм саналын томьёолол байна.

**Ц.Оюунгэрэл:** -Юу гэдэг үгийг юу болгож байна гэнэ ээ?

**Ц.Даваасүрэн:** -Бакей гишүүн тайлбарлая.

**А.Бакей:** -Энэ дээр зөвхөн талбайн эзэмшил, ашиглалт гээд хэтэрхий явцуу хүрээнд л асуудалд хандсан байна. Уг нь газар тариалангийн хөгжлийн суурь асуудал бол газрын өмчлөл, эзэмшил байгаа. Тэгээд “талбайн” гэснийг “газрын өмчлөл, эзэмшил” гээд өөрчилье гэж байгаа. Өөрөөр хэлбэл, газрынхаа асуудлыг шийдэхгүйгээр, өмчлөлийг бас нэмж байгаа, “талбайн” гэдгийг “газрын” гэж. Энэ бол суурь асуудал шүү.

**Ц.Даваасүрэн:** -Гишүүд ээ, анхаараарай. Энэ бас чухал, бараг агуулгын шахам өөрчлөлт байна шүү. Энэ тогтоолын төсөл дээр “талбайн эзэмшил” гэснийг “газрын өмчлөл эзэмшил” гэж өмчлөлийн асуудлаар бас өргөжүүлье гэсэн ийм найруулгын шинж чанартай өөрчлөлт байна.

Дэмжье гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

**Д.Дэмбэрэл:** -Одоо хөгжлийн асуудлыг ингэж шийдэж байгаа юм уу?

**Ц.Даваасүрэн:** -Газрынхаа юуг өмчлөх тухай асуудлыг бодлого, хөтөлбөрийнхөө хүрээнд ярьж орж ир гэж байгаа юм.

**А.Бакей:** -Газар тариалангийн өмчлөл, газрын өмчлөл тодорхой биш байгаа шүү дээ.

Зөвшөөрсөн 13

Татгалзсан 6

Бүгд 19

Дэмжигдсэн байна.

Мөн Улсын Их Хурлын гишүүн Бакей, Цолмон нарын гаргасан найруулгын шинж чанартай өөрчлөлт байна. Тогтоолын төслийн 1 дэх заалтын зорилгоор гэсний дараа “газар тариалангийн салбарт бүтээгдэхүүний гэсний өмнөх “газар тариалангийн” гэснийг тус тус хасах. “Газар тариалангийн” гэдгийг хасъя гэдэг найруулга юм байна. Гэхдээ санал хураалт явуулах юм билээ.

**С.Баярцогт:** -Найруулгаар явуулчхаж.

**Ц.Даваасүрэн:** -Найруулга ч гэсэн нэмэлт санал дээр заавал санал хураалттай юм билээ. “Газар тариалангийн” гэдэг үгийг хасъя гэдэг найруулгын санал гаргасан байна. Энэ саналыг дэмжье гэдэг саналаар санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 15

Татгалзсан 5

Бүгд 20

Дэмжигдлээ.

**С.Баярцогт:** -Хаврын чуулган гэдгийг яах юм бэ?

**Ц.Даваасүрэн:** -Оруулж ирэхээр нь ажлын хэсэг байгуулаад л явчихна биз дээ.

Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төслийг саяын холбогдох өөрчлөлтүүдийг оруулаад нэгдсэн чуулганы хуралдаанд оруулж.

-Дэмбэрэл гишүүн.

**Д.Дэмбэрэл:** -Сая найруулгын гэдгээр гол нь орж байх шиг байна. Одоо ингэж байгаа юм л даа. Энэ тогтоол ингээд газар тариалангийн бүтээгдэхүүний борлуулалтыг дэмжих асуудлаар хөтөлбөр боловсруулж ир гэж байгаа юм. Одоо энэ асуудлуудыг багтаасан, уг нь тэр газар тариалангийн үйлдвэрлэлийн тогтвортой хөгжлийн хөтөлбөрөө л оруулж ир гэчихмээр байна.

**Ц.Даваасүрэн:** -Тийм болж байгаа шүү дээ.

**Д.Дэмбэрэл:** -Тэгээгүй байгаа юм л даа. Тэгэхээр энэ зүгээр нэг хөтөлбөр, ийм, ийм асуудлаар хөтөлбөр оруулж ир гэдэг бол дэндүү жул байна л даа. Би түрүүн хэлсэн шүү дээ. Хэрэв ийм юм хэлбэл ***протоколд бичээд Засгийн газарт саналаа явуулъя гэж.*** Одоо бол хөтөлбөр боловсруулж Улсын Их Хуралд оруул гэдгийн “хөтөлбөр”-ийг тодотгоод, газар тариалангийн үйлдвэрлэлийн тогтвортой хөгжлийн хөтөлбөрийг оруулж ир. Нөгөө тогтоолоороо нэгэнт гаргах бололцоогүй болсон учраас та нар ийм л хөтөлбөр оруулж ир гэж хэлэх гэж байна шүү дээ. Түүнээс, саяын хэдэн юм багтаасан хөтөлбөр авчир гэж. Би бол ганцхан л, “тогтвортой хөгжлийн” гэдэг үг нэмье гэж байна шүү дээ.

**Ц.Даваасүрэн:** -Тийм, гэхдээ дотроо байгаа юм байна.

**Д.Дэмбэрэл:** -Дотроо биш ээ, хөтөлбөр оруулж ир гэдгийнхээ урд талд нэмье гэж байгаа юм.

**Ц.Даваасүрэн:** -Санал хураалт явчихсан шүү дээ. Санал хураалт гараад тогтоолын төслийн нэрийг өөрчлөх санал гарчихсан байхгүй юу. Тэгээд дэмжигдчихсэн. Тийм учраас одоо санал хураалт явуулах бололцоогүй байна.

**Д.Дэмбэрэл:** -За.

**Ц.Даваасүрэн:** -Одоо би батлуулах санал явуулна.

**С.Дэмбэрэл:** -Сая Дэмбэрэл гуай зарчмын шал өөр бодлогын асуудал яриад байхад үүнийг нь дэмж л дээ, та нар. Юмаа ойлго л доо. Энэ чинь цагийн асуудал биш шүү дээ.

**Ц.Даваасүрэн:** -Дотроо байгаа юм.

**С.Дэмбэрэл:** -Дотроо байгааг нь би мэднэ. Өчигдөр нэг өгүүлбэр байсан юм. Энэ хэлээд байгаа нь уг нь бас зөв байхгүй юу даа. Яамныхан өөрөө мэдэж байгаа шүү дээ. Энэ чинь өөрөө яамны бодлого нь бас байгаа л даа.

**Ц.Даваасүрэн:** -Гэхдээ Их Хурал олонхоороо шийддэг учраас сая олонхоороо санал өргөөд тогтоолынхоо төслийн нэрийг өөрчилсөн шүү дээ.

**С.Дэмбэрэл:** -Их Хурал олонхоороо шийдсэн юм болгон зөв байдаггүй юмаа.

**Ц.Даваасүрэн:** -Гэхдээ л хууль нь тийм юм чинь.

**С.Дэмбэрэл:** -Цөөнхийгөө сонсож хүндэтгэдэг зүйлийг ардчилал гэдэг юм.

**Ц.Даваасүрэн:** -Харин тэрийг нь бид нар сонсоод өнгөрсөн. Сонсоод санал хураагаад явуулсан, тогтоолын нэрийг өөрчилсөн. Харин тогтоолын төсөл дотроо газар тариалангийн үйлдвэрлэлийн тогтвортой хөгжлийг хангах гэдэг ийм үг, агуулга нь бүрэн орчихсон байгаа.

Газар тариалангийн үйлдвэрлэлийн тогтвортой хөгжлийг хангах тухай /энэ чинь нэр нь өөрчлөгдсөн/.

Нэр өөрчлөгдсөн учраас би арай өөрөөр унших юм байна.

-Чуулганаар ороогүй учраас төслөөрөө явах юм байна.

Газар тариалангийн үйлдвэрлэлийн тогтвортой хөгжлийг хангах тухай Улсын Их Хурлын тогтоолын төслийг нэгдсэн чуулганы хуралдаанаар оруулж батлуулъя гэдэг саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 16

Татгалзсан 4

Бүгд 20

Дэмжигдсэн байна.

Хамтарсан хуралдаан үүгээр дууслаа. Танилцуулга гарна. Танилцуулгыг Баярсайхан гишүүн танилцуулахаар боллоо.

**Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ

Б.БАТГЭРЭЛ